PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                 Bucureşti,  29.09.2004

                         Nr.  P.l.X-405


RAPORT

asupra propunerii legislative pentru modificarea şi completarea 

Legii  nr. 656/ 7 decembrie 2002 pentru prevenirea şi sancţionarea spălării banilor

În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea Legii  nr. 656/ 7 decembrie 2002 pentru prevenirea şi sancţionarea spălării banilor, trimisă cu adresa nr. P.l.X-405, din 23 iunie 2004, înregistrată sub nr. 31/ 658 din  25 iunie 2004.
Potrivit prevederilor art. 75 din Constituţie şi ale art. 86 din Regulamentul Camerei Deputaţilor, Camera Deputaţilor este cameră decizională în cazul acestei iniţiative legislative. 

Senatul a respins propunerea legislativă în şedinţa sa din 22 iunie 2004.

Consiliul Legislativ  a avizat negativ  propunerea legislativă, conform avizului nr. 747/3.05.2004.

Comisia pentru administraţie publică, amenajarea teritoriului şi echilibru ecologic şi Comisia pentru buget, finanţe şi bănci au avizat negativ proiectul de lege, conform avizelor  nr. 26/1923/24.08.2004 şi, respectiv, 398/29.06.2004.

Guvernul, în punctul său de vedere, înregistrat la Senat sub nr. 434/9.06.2004, a precizat că nu susţine adoptarea acestei propuneri legislative.
Propunerea  legislativă are ca obiect de reglementare  completarea dispoziţiilor art. 6 din Legea nr. 656/2002, prin introducerea unui nou alineat, alin. (7), care să prevadă dreptul persoanei vătămate de a se adresa instanţei de judecată, atunci când aceste drepturi au fost încălcate sau dacă împotriva lor s-au comis abuzuri prin activitatea Oficiului Naţional de Prevenire şi Combatere a Spălării Banilor. De asemenea, iniţiativa legislativă propune trecerea Oficiului în subordinea Parlamentului, care ar urma să-i numească  preşedintele  şi să aprobe organigrama acestuia.
Propunerea legislativă face parte din categoria legilor organice. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat propunerea legislativă în şedinţa din 29 septembrie 2004.

La lucrările comisiei au fost prezenţi  16 deputaţi, din totalul de 23 membri ai comisiei.

Analizând propunerea legislativă, membrii comisiei au apreciat că aceasta nu poate fi acceptată din următoarele considerente:

· Propunerea legislativă nu se justifică deoarece orice persoană fizică sau juridică, dacă se consideră vătămată în drepturile sale, se poate adresa instanţei competente de contencios administrativ, potrivit Legii nr. 29/1990, pentru recunoaşterea dreptului pretins şi repararea pagubei ce i-a fost cauzată.

· Propunerea legislativă încalcă prevederile şi principiile Constituţiei, în mod deosebit principiul separaţiei puterilor în stat. Potrivit dispoziţiilor art. 116 alin.(2) din Constituţie, alte organe de specialitate, în afara ministerelor, se pot organiza doar în subordinea Guvernului ori a ministerelor sau ca autorităţi administrative autonome, fiind considerate organe cu atribuţii executive, în activitatea de executare a legilor. Aceasta este şi natura juridică a Oficiului Naţional de Prevenire şi Combatere a Spălării Banilor. De asemenea, şi în statele membre ale Uniunii Europene, organismele de analiză financiară cu competenţe în prevenirea şi combaterea spălării banilor se află în subordinea Executivului, tocmai pentru o colaborare operativă cu instituţiile administraţiei publice cu atribuţii în combaterea criminalităţii, Legea nr. 656/2002 fiind armonizată cu acquis-ul comunitar în materie.
În urma dezbaterii în comisie, s-a hotărât, cu majoritate de voturi, respingerea propunerii legislative pentru modificarea şi completarea Legii  nr. 656/7 decembrie 2002 pentru prevenirea şi sancţionarea spălării banilor.

